XXIII.  Sententiam ab Innocentio II latam de discordia canonicorum S. Vincentii et S. Alexandri Bergomatum confirmat.   (Anno 1144, April. 30.) [LUPI,  cod. diplom. Bergom.,  II, 1050.]
Author: Lucius II

LUCIUS episcopus, servus servorum Dei, dilectis filiis OBERTO praeposito et fratribus Sancti Alexandri Pergamensis Ecclesiae, tam praesentibus quam futuris canonice substituendis in perpetuam memoriam.

Justitiae et rationis ordo suadet ut qui sua successoribus desiderant mandata servari, decessoris sui voluntatem et statuta custodiat. Eapropter nos qui in regimine sedis apostolicae praedecessori nostro felicis recordationis papae Innocentio licet, indigni successimus ipsius voluntatem ac statutum custodire volentes, sententiam quae inter vos et canonicos sancti Vincentii ab ipso promulgata est, et a successore ipsius bonae memoriae papae Coelestino firmata confirmamus, et ratum manere censemus. Hanc videlicet ut quoties canonici Sancti Alexandri in solemnitatibus et exsequiis mortuorum cum canonicis Sancti Vincentii, sive in ecclesia Sancti Vincentii sive in aliis convenerint, praepositus Sancti Alexandri teneat primum locum in sinistra parte chori. Capellani ecclesiarum Sancti Salvatoris, Sanctae Agathae, Sancti Joannis, Sanctae Gratae, Sancti Vigilii in diebus Dominicis et praecipuis festivitatibus veniant ad ecclesiam Sancti Alexandri ad majores missas. Criminosi de parochia Sancti Alexandri, praesente praeposito vel uno de presbyteris ejusdem Ecclesiae poenitentiam suscipiant. Item statuimus ut presbyteri qui jurant fidelitatem beato Vincentio, jurent et beato Alexandro unus quoque de sacerdotibus Sancti Alexandri, portet capsam cum reliquiis. In mutatione vero ecclesiae duo de presbyteris S. Alexandri portent arcam cum duobus presbyteris Sancti Vincentii. Ad scrutinia in coena Domini, ad baptismum et in aliis solemnitatibus more solito conveniant. Cum canonici Sancti Vincentii ad ecclesiam Sancti Alexandri venerint, et in campanis pulsandis et in aliis sicut consuetudo est, honorifice suscipiantur et totum chorum sicut consueverunt obtineant. Praeterea quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio poterit adipisci firma vobis vestrisque successoribus et illibata permaneant, quibus haec propriis duximus exprimenda vocabulis: ecclesias de Licina, de Lomene, et Sancti Faustini, de Villa, de Gromole, de Virgis; ecclesiam Sancti Martini in Bergamo, ecclesiam Sanctae Mariae Magdalenae, ecclesiam Sancti Laurentii de Zaunio. Concessionem quoque decimarum a bonae memoriae Adelberto Bergomensi episcopo ecclesiae vestrae praeposito canonice factam, quemadmodum in scriptis ejusdem episcopi et canonicorum beatorum martyrum Alexandri et Vincentii continetur, confirmamus ut eaedem decimae perpetuis fratrum usibus cedant. Porro bonos usus et laudabiles consuetudines a praedecessoribus nostris piae recordationis pontificibus Honorio, Innocentio, et Coelestino, vobis firmatas nos quoque auctoritate apostolica roboramus. Decernimus ergo ut nulli omnino hominum liceat praefatam Ecclesiam temere perturbare, aut ejus possessiones auferre, vel ablatas retinere, minuere, seu quibuslibet aliis molestiis fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva dioecesani episcopi canonica justitia et sedis apostolicae auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen.Ego Aribertus presbyter cardinalis tit. Sanctae Ego Lucius Catholicae Ecclesiae episcopus subscripsi. Ego Conradus Sabinensis episcopus subscripsi. Ego Theodewinus Sanctae Rufinae episcopus subscripsi. Ego Alberius Ostiensis episcopus subscripsi. Ego Gregorius presbyter cardinalis tit. Calixti subscripsi. Ego Guido presbyt. cardin. tit. S. Chrysogoni subscripsi. Anastasiae subscripsi. Ego Rainerius presbyt. cardin. tit. Sanctae Priscae subscripsi. Ego Hubaldus presbyter cardinalis tit. Sanctae Praxedis subscripsi. Ego Guido presbyt. cardin. tit. SS. Laurentii et Damasi subscripsi. Ego Gregorius diacon. cardin. Sanctorum Sergii et Bacchi subscripsi. Ego Addo diaconus cardinalis Sancti Georgii ad Velum Aureum subscripsi. Ego Guido diacon. cardinal. Sanctorum Cosmae et Damiani subscripsi. Ego Gerardus diaconus cardinalis Sanctae Mariae in Dominica subscripsi. Ego Guido in Romana Ecclesia altaris minister indignus subscripsi. Ego Hugo Romanae Ecclesiae diaconus in Sancta Lucia in Horphea subscripsi. Ego Joannes diaconus cardinalis Sanctae Mariae Novae subscripsi. Dat. Laterani per manum Baronis capellani et scriptoris, II Kalendas Maii, indictione VII, Incarnationis Dominicae anno 1144, pontificatus vero domni Lucii II papae anno primo.